b"\n_START_ARTICLE_\nEnergia hidr\xc3\xa0ulica\n_START_PARAGRAPH_\nEnergia hidrol\xc3\xb2gica o energia hidr\xc3\xa0ulica \xc3\xa9s una font d'energia de tipus renovable que s'obt\xc3\xa9 a partir de corrents d'aigua dol\xc3\xa7a. Es pot aprofitar l'energia mec\xc3\xa0nica del moviment d'aigua de corrents horitzontals, o tamb\xc3\xa9 en caigudes d'aigua, en vertical. El moviment de l'aigua mou pales d'una roda de mol\xc3\xad o d'una turbina. Aquesta energia mec\xc3\xa0nica es pot transmetre per mitj\xc3\xa0 de mecanismes i ser utilitzada directament, o tamb\xc3\xa9 es pot utilitzar per produir energia hidroel\xc3\xa8ctrica, que \xc3\xa9s energia el\xc3\xa8ctrica (electricitat) obtinguda a partir d'energia mec\xc3\xa0nica de l'aigua. _NEWLINE_Per a generar energia hidroel\xc3\xa8ctrica cal un generador, que transformar\xc3\xa0 l'energia mec\xc3\xa0nica del moviment de les pales de la turbina, mogudes per l'aigua, en energia el\xc3\xa8ctrica. Pot haver tamb\xc3\xa9 un alternador, per a transformar el corrent el\xc3\xa8ctric (electricitat) en corrent el\xc3\xa8ctric altern, que \xc3\xa9s l'usat a les llars. Segons la seva mida, les centrals es divideixen en hidr\xc3\xa0uliques i minihidr\xc3\xa0uliques, a aquestes segones no els calen cabals de riu tan grans i tenen un molt menor impacte ambiental._NEWLINE_Cada vegada que hi ha una transformaci\xc3\xb3 d'energia; de mec\xc3\xa0nica de l'aigua a mec\xc3\xa0nica de la turbina, de mec\xc3\xa0nica a el\xc3\xa8ctrica, d'el\xc3\xa8ctrica a per exemple mec\xc3\xa0nica altra vegada si s'usa per a una m\xc3\xa0quina (a la ind\xc3\xbastria, o una batedora, o un cotxe el\xc3\xa8ctric); es perd energia \xc3\xbatil, que es dissipa a l'ambient en forma de calor. Per aix\xc3\xb2 de vegades si \xc3\xa9s possible s'usa directament l'energia hidr\xc3\xa0ulica sense passar per electricitat. Els exemples m\xc3\xa9s t\xc3\xadpics s\xc3\xb3n els molins hidr\xc3\xa0ulics._NEWLINE_Tot i que no es considera energia hidr\xc3\xa0ulica, l'aigua salada, de mars i oceans, tamb\xc3\xa9 es pot emprar per a obtenir energia, com per exemple l'energia mareomotriu, que aprofita el corrent d'aigua de les marees, i l'energia a partir de corrents marins interns.\n_START_SECTION_\nHist\xc3\xb2ria\n_START_PARAGRAPH_\nDes de fa molts anys, l'\xc3\xa9sser hum\xc3\xa0 ha utilitzat la for\xc3\xa7a de l'aigua per a realitzar treballs._NEWLINE_La for\xc3\xa7a de l'aigua ha estat utilitzada durant molt temps per a moldre blat, per\xc3\xb2 va ser amb la Revoluci\xc3\xb3 Industrial, i especialment a partir del segle XIX, quan va comen\xc3\xa7ar a tenir gran import\xc3\xa0ncia amb l'aparici\xc3\xb3 de les rodes hidr\xc3\xa0uliques per a la producci\xc3\xb3 d'energia el\xc3\xa8ctrica. A poc a poc la demanda d'electricitat va ser en augment. El baix cabal de l'estiu i tardor, unit als gels de l'hivern feien necess\xc3\xa0ria la construcci\xc3\xb3 de grans preses de contenci\xc3\xb3, pel que les rodes hidr\xc3\xa0uliques van ser substitu\xc3\xafdes per m\xc3\xa0quines de vapor amb quan es va poder disposar de carb\xc3\xb3._NEWLINE_La primera central hidroel\xc3\xa8ctrica moderna es va construir el 1880 a Northumberland (Gran Bretanya). El renaixement de l'energia hidr\xc3\xa0ulica es va produir pel desenvolupament del generador el\xc3\xa8ctric, seguit del perfeccionament de la turbina hidr\xc3\xa0ulica i a causa de l'augment de la demanda d'electricitat a principis del segle XX. El 1920 les centrals hidroel\xc3\xa8ctriques generaven ja una part important de la producci\xc3\xb3 total d'electricitat. _NEWLINE_De totes les fonts d'energia renovables va ser la primera que va assolir un desenvolupament a gran escala. De fet, l'electrificaci\xc3\xb3 de Catalunya va basar-se en les seves primeres d\xc3\xa8cades en l'energia hidroel\xc3\xa8ctrica.\n_START_SECTION_\nTrompa d'aigua\n_START_PARAGRAPH_\nUna trompa d'aigua aprofita l'energia potencial de l'aigua situada a un cert nivell per a comprimir aire. Les trompes d'aigua tradicionals s'empraven per a substituir les manxes en les fargues catalanes. En casos especials s'instal\xc2\xb7laren grans trompes d'aigua per a ventilar mines.\n_START_SECTION_\nMol\xc3\xad flotant\n_START_PARAGRAPH_\nEn els molins flotants l'energia que s'aprofita \xc3\xa9s la pr\xc3\xb2pia energia cin\xc3\xa8tica de l'aigua en moviment. La roda hidr\xc3\xa0ulica acostuma a disposar-se en posici\xc3\xb3 vertical amb l'arbre (generalment, i de manera impr\xc3\xb2pia, anomenat eix) horitzontal. En aplicacions modernes hi ha tot mena de variants.\n_START_SECTION_\nCentral mareomotriu\n_START_PARAGRAPH_\nUna central mareomotriu \xc3\xa9s una central el\xc3\xa8ctrica que utilitza l'energia de les marees per a produir energia el\xc3\xa8ctrica._NEWLINE_En una central mareomotriu, un dic separa una badia o estuari del mar obert. En pujar la marea, s'obren les comportes i l'aigua entra a l'interior del dic. A la baixamar, s'obren de nou les comportes i l'aigua torna a mar obert tot fent funcionar les turbines dels generadors el\xc3\xa8ctrics de la central._NEWLINE_Per a obtenir un bon rendiment, aquest tipus de central nom\xc3\xa9s es pot construir en zones on les marees siguin prou intenses, amb una amplitud entre la baixamar i la plenamar d'almenys cinc metres.\n_START_SECTION_\nEnergia de les onades\n_START_PARAGRAPH_\nL'energia de les ones s'origina en darrer terme per l'acumulaci\xc3\xb3 i concentraci\xc3\xb3 de l'energia solar, ja que els vents que produeixen l'onada s\xc3\xb3n causats per difer\xc3\xa8ncies de pressi\xc3\xb3 per la radiaci\xc3\xb3 solar._NEWLINE_Les onades de m\xc3\xa9s amplitud contenen m\xc3\xa9s quantitat d'energia._NEWLINE_Hi ha diversos sistemes que permeten aprofitar la pot\xc3\xa8ncia de les onades. La majoria s\xc3\xb3n experimentals.\n_START_SECTION_\nVaixells moguts per les onades\n_START_PARAGRAPH_\nSegons la teoria (comprovada en la pr\xc3\xa0ctica en diversos casos), el moviment relatiu d'una embarcaci\xc3\xb3 respecte de l'aigua de les onades pot aprofitar-se per a generar propulsi\xc3\xb3. Un dels sistemes possibles es basa en fixar un o diversos ap\xc3\xa8ndixs al buc de la nau de manera que la part submergida pugui actuar com una aleta de submarinista. Quan les ones sacsegen  la nau, les aletes la fan anar endavant."